정조 2년
戊戌十一月二十二日未時。上御誠正閣。諸承旨持公事入侍。久任郞廳。同爲入侍時。行左承旨鄭民始。行右承旨李鎭衡。左副承旨蔡弘履。右副承旨徐有防。同副承旨申應顯。假注書柳文養。記事官李信祜鄭東浚。宣惠廳郞廳李珪輔李昌中趙德洙李學勉尹勉遠。訓鍊都監從事官鄭志儉。鳥銃色郞廳徐侃修。火藥色郞廳金復根。把摠具世元。禁衛營從事官李潤春。御營廳從事官洪志浩。以次進伏訖。上命讀各道狀啓。刑曹啓目訖。仍命書判付。命有防書傳敎曰。雖以京司言之。雖關係甚細者。若是啓下。則自下不敢任自保放。必草記處之。今覽開城留守兪彦鎬啓本。當初下敎。旣曰嚴囚以待處分。則雖云病重。何不狀聞乎。事甚率爾。當該留守。從重推考。又命書曰。今見實錄廳仕進擧案。則近來堂上之進去者。日不過一二人。卄餘郞廳。雖曰進去。有何分書者乎。如論文具。莫甚於此。況所係何等重大。而若是不誠乎。良可寒心。其中蔡濟恭。引皮不存之義。惟以撕捱爲事。此人何其恝然於此事。至於此乎。筵飭不止一再。則不可一任其爲。亟施罷職之典。其令摠裁官。實錄堂上加數啓下。上曰。原久任郞廳。何不入來乎。有防曰。自政院。無知委之事。故不爲待令矣。上曰。惠廳郞廳軍門郞廳外。應參郞廳。皆不入來。久任郞廳設置之意。果安在。而丁未丙辰年變通之意。又安在哉。事極駭然。而昨夜司謁。口傳下敎。竝令來待。則承旨不爲書出乎。應顯曰。只憑司謁所傳。以惠郞廳及軍門郞廳。來待書出矣。上曰。昨日入直承宣。誰也。有防曰。臣及申應顯矣。上曰。矇矓書出。難免不察之失。且凡有咎責。下位例當。同副承旨申應顯遞差。應顯遂退出。上曰。昨夜傳敎。注書出去持入。賤臣。承命奉進。命讀訖。上曰。司謁誤傳。而如是書出乎。有防曰。聞司謁之言。則無誤傳之事云矣。仍命民始。書傳敎曰。昨夜司謁口傳下敎。應參久任郞廳。與軍門從事官惠廳諸郞。使之來待。而況初下敎。有俾無臨筵窘遁之弊爲敎。則司謁之所傳。承宣之書出。皆甚矇矓。惠郞及軍門從事官外。皆不待令。此卽政院之過也。坐直承旨申應顯。爲先從重推考。當該司謁金壽完。令該曹科治。未及待令應參人員。其令明日入侍。原傳敎抹去。上曰。注書出去。同副承旨還爲入侍事。分付。賤臣承命出傳。與應顯偕入進伏。上曰。戶曹郞廳。亦不來待乎。有防曰。然矣。上顧志儉曰。各司久任郞廳。自備局啓下時。有勿爲遷轉之事乎。志儉曰。考見本曹官案。則丁未年自備局。久任啓下時。限三年勿爲遷轉事。定式矣。上命民始。讀奏吏曹前沿革草記訖。命書判付。上曰。惠郞進前。珪輔進伏。上下詢職掌。對曰。嶺南廳矣。下詢履歷。對曰。曾經鎭安縣監報恩縣監陜川郡守。靑松府使黃州牧使矣。上曰。遺在。幾何。對曰。時在米一萬二千七十八石。木五百四十五同四十五疋。錢三萬一千三百三十兩。太一千三百六十八石。布九十五同三十疋矣。上曰。有何所懷。對曰。嶺南漕倉設立之法意。不輕而重。而近年以來。漸爲解弛。米品麤劣。且多無面。雖以木錢言之。正月上納。自是定限。而各邑甚至有延拖八九月而不納者。每年關飭。非不嚴明。而終無實效。自朝家各別申飭似好。故敢達矣。上曰。此外又無弊瘼乎。對曰。臣所兼管京畿廳。每年收租米。不過一萬五六千石。而一年應下米。爲二萬餘石。木二百餘同。錢二萬餘兩。此則魚鱗所付。而其外諸陵寢修理工匠料米。別使刷馬價。造墓軍價。各樣別下。其數亦甚夥然。故米之不足。則自湖南廳推移以用。木錢則嶺南廳專當接濟。今則未免主客俱困。此甚可悶矣。昌中進伏。上下詢職掌。對曰。湖西廳矣。下詢履歷。對曰。曾經甑山縣令榮川郡守全州判官矣。上曰。遺在。幾何。對曰。時在米一萬七千四百六十一石。太四千三百九石。木一百八十三同二十七疋。布十一疋。錢一萬三千八十四兩矣。上曰。有何所懷。對曰。湖西廳昨年收租大縮。明年新捧前。實無繼用之望矣。今番庚辰作米變通之後。庶可以限明年四月分排。而今年則新捧始用於七月。明年則當自五月始用矣。收祖文書。雖未來到。以災摠見之。比昨年大同而小異。以此穀簿。來頭繼等分給。誠無其望。可悶矣。德洙進伏。上下詢職掌。對曰。均役廳矣。下詢履歷。對曰。曾經甑山縣令榮川郡守靑松府使高陽郡守忠州牧使羅州牧使晉州牧使矣。上曰。遺在。幾何。對曰。時在銀十萬四千七百八十九兩。錢六十三萬一千八十一兩。木一百七十二同十八疋。布十四同十一疋。太一千七百六十石九斗。田米三百四十七石矣。上曰。有何所懷。對曰。均廳漁鹽稅。關係不少。而近來逐年減縮之故。設廳之初。錢邊合爲五十七八萬矣。今則僅爲五十二萬餘兩。此爲可悶矣。學源進伏。上下詢職掌。對曰。均役廳矣。下詢履歷。對曰曾經陽城縣監錦山郡守三陟府使矣。上曰。有何所懷。對曰。本廳有移納名色。賴以需用矣。近來漸不如前。又多索用於惠廳者。今則惠廳苟艱。不能一一接濟。如此之故。米邊不足。誠可悶矣。勉遠進伏。上下詢職掌。對曰。湖南廳矣。上曰。此乃尹勉憲之兄乎。鎭衡曰。然矣。下詢履歷。對曰。曾經三登縣令白川郡守瑞興府使矣。上曰。遺在。幾何。對曰。時在米四萬六千六百六十石。太六千四百二十石。木三百六同十一疋。布二十二同三十一疋。錢三萬六千八百七十兩矣。上曰。有何所懷。對曰。湖南廳則一年所捧。僅支一年之用。而舊儲遺在。稍有餘剩矣。明年新捧前。各廳不足。通融接濟。故所謂舊儲餘者無幾。此後若値收租見縮。加用多出之時。則貢價似有難繼之慮。誠甚可悶矣。上曰。諸惠郞其聽之。國之根本。惠廳是已。國計之盈縮。都民之休戚。專在於此。則其所關係。顧不重歟。大綱總攬。堂上雖在。細務分掌。郞廳尤緊。爾等職在久任。今玆召見。蓋欲面飭於爾等。至於本廳裏面。旣有堂上。則何必問於爾等乎。爾之堂上。膺軍國重寄。事務鞅掌。勞悴旣多。又當惠廳劇務。今方悉心區畫。而精力有限。恐難遍及。爾等。俱以世祿之裔。其於國事。豈敢歇後哉。無論事之巨細。堂郞相議。克協一心。以爲共濟交勉之道。俾效居官盡職之責。則豈不美哉。當此財用耗縮之日。凡係節省之方。蘇救之策。尤宜消詳講確。期有實效。爾等須相惕念。毋負此臨筵戒飭之意。可也。如是下敎之後。爾等若有不善之事。則以爾堂上之性稟。決不饒貸。益加操心。毋或少忽焉。命退。上曰。軍門郞廳進前。志儉進伏。上下詢職姓名訖。上曰。汝爲投刺於大將乎。對曰。姑未投刺矣。上曰。別無可問。退去。侃修進伏。上下詢履歷。對曰。曾經慶山縣令矣。下詢職掌。對曰。弓箭鳥銃次知矣。上曰。遺在有之乎。對曰。錢布米綿間無矣。上曰。弓箭鳥統數爻。各爲幾何。對曰。鳥銃二千七百餘柄。環刀二千八十柄。各色弓七千二百餘張矣。上曰。弓槊所入之木。鉛丸所鑄之鐵。其數幾何。而出自何處乎。對曰。鉛鐵。每年七百斤式。收捧於採鉛軍。鑄成鉛丸。夫里鐵每年一萬一千餘斤式。收捧於黃海道鐵峴屯。以用。弓槊高佐等木二千餘條式。每年例捧於關東及海西所産邑以用矣。上曰。鳥銃環刀弓子。一年新造之數。幾何。對曰。鳥銃環刀。每年限各三百柄新改造。軍兵等處。給以新件。換其所持舊件。而其舊件。則又爲隨毁隨改。弓子則海年三百張式。新造用於賞格。餘數則留置矣。上曰。其數爻。載錄於重記乎。對曰。果載於重記。而銃刀則以軍兵處換給之故。逐朔加減矣。上曰。有何所懷。對曰。無矣。上曰。軍門郞廳入侍事。昨夜始爲下敎。則所以然所當行之事。未及講究。勢雖固然。此後則細加點檢。日後召問時。善對。可也。命退。復根進伏。上下詢履歷。對曰。曾經慶山縣令安城郡守矣。下詢職掌。對曰。火藥焰硝次知矣。上曰。遺在。幾何。對曰。火藥時在十四萬八千八百十一斤矣。上曰。火藥所入物力。從何出乎。對曰。物力則自軍色上下矣。上曰。今年所造斤數。幾何。對曰。今年造六十斤矣。上曰。一年捧上。幾何。對曰。別無捧上。而煮硝柴草三百餘子。乃長吐木價七百餘兩。春川洪川楊根三邑。以火田稅納矣。上曰。一年上下。幾何。對曰。從所入上下。元無恒定之數。故多寡不一。雖以習陣中日言之。號令多出。則所入多矣。上曰。爾之入侍初也。姑不詳問。而其於職掌事。益加點檢。後日入侍。善待。可也。命退。世元進伏。上下詢職掌。對曰軍餉色矣。上曰。捧上。幾何。對曰。捧上保米四千七百五十石矣。上曰。步軍。幾哨。對曰。二十六哨矣。上曰。馬軍。幾哨。對曰。三十六哨矣。上曰。一朔放料。幾何。對曰。卜馬軍細樂軍禁松軍等。一朔放料。爲三百二十石矣。上曰。一哨卜馬軍。幾何。對曰。一哨各九疋矣。上曰。願留軍。幾名。對曰。二十名矣。上曰。細樂手。幾名乎。世元不能仰對。上曰。軍餉郞廳。爾於何時爲之乎。對曰。今年二月待罪矣。上曰。無足更問。退去。有防曰。訓鍊都監軍餉把摠具世元。初登筵席。其所做錯。不是異事。而至於職掌下詢之際。不能仰對。極爲駭然。從重推考。何如。上曰。依爲之出擧條潤春進伏。上下詢職掌。對曰。禁衛營糧餉色矣。上曰。遺在。幾何。對曰。米一萬八千四百六十八石。錢三萬二千八十兩。封不動天銀一萬兩。丁銀一萬四百二十九兩矣。上曰。爾營門。旣有大將。不必多問矣。命退。志浩進伏。上下詢職掌。對曰御營廳軍餉色矣。下詢履歷。對曰。曾經南部都事造紙署別提司憲府監察恭陵令司僕寺內乘訓鍊主簿都摠府經歷。今爲軍門從事官矣。上曰。遺在。幾何。對曰。米六千三百三十六石矣。上曰。此外無之乎。對曰。銀有二萬二千兩。而此則在於鑄錢都監。故與無同矣。上曰。一年所捧。幾何。對曰。一萬五千八十四石矣。上曰。一年所用。幾何。對曰。一萬八千八十五石矣。上曰。以所捧之數。支一年之用。似爲不足矣。對曰。有京畿自納米代錢七千兩。故以此貿米。補其不足之數矣。上曰。自納名數。幾何。對曰。三千五百名矣。上曰。每名納米。幾斗乎。對曰。納以六斗矣。上曰。六斗米代。捧幾兩錢乎。對曰。六斗代錢二兩矣。上曰。六斗代捧二兩錢。無乃太過乎。何不以豊年市價論定耶。民始曰。凶年則以錢代納似易。而豊年則似難矣。上曰。此事卽何大將所創耶。對曰。丙申年御史下去後。作定之例云矣。上曰。以七千兩貿穀。幾石乎。對曰。貿得二千石矣。上曰。凶年則米一石價。或至六七兩。則以此七千兩。何爲而貿得二千石乎。對曰。穀隨豊凶。價有高下。故市直元無定數。而此則每於米賤時。預爲給價貿得。故大有所利矣。上曰。新穀。何月入來乎。對曰。每於二月入來矣。上曰。文從事官。每多未差之時。軍色郞廳。爾果連爲代看乎。對曰。今方代看矣。上曰。軍色事。爾知之乎。對曰。不知矣。上曰。然則名以代看。所爲者。何事。對曰。一時兼察。何能詳知其裏面。而若有大將手決。則不過會計上下矣。有防曰。洪志浩奏對之際。有大段忘發。極爲駭然。本院請推之外。無他可施之罰。何以爲之乎。上曰。姑爲置之。以待畢說。可也。上曰。所謂上下者。何處上下耶。對曰。七色軍兵等處。依例上下者矣。上曰。此外又無上下耶。對曰。無矣。上曰。以無爲對。豈可成說乎。志浩若有呑吐狀。上曰。送于策應所之錢。爲幾兩乎。爾其直奏。對曰。頃以軍裝服色修改事所入物力。依大將手決。送于策應所矣。上曰。從事官。爾於何時爲之乎。對曰。今年八月爲之矣。上曰。八月以後。送于策應所者。爲幾何。對曰。未能思得矣。上曰。不思。何言。身爲大將。寧有染指之物。而設或有之。予豈不問於大將而問於爾乎。旣曰依大將手決上下。則前後上下之數。宜無不知之理。而屢次下詢。專事隱諱。終不直對。幺麽武弁。安敢乃爾。極爲無嚴矣。仍敎曰。注書出去。洪志浩出付當直都事。囚單子速爲入之事。分付。賤臣承命出付後。還入。上曰。御營廳從事官洪志浩。爲先汰去。拿問定罪。出榻敎上曰。注書出去。問以兵曹。武備司郞廳。例兼訓局從事官。則今於軍門郞廳入侍。何不一體待令乎。知入。賤臣承命出問後。入奏曰。無知委之事。故果未待令云矣。上曰。武備司郞廳。旣投刺於大將。大將又書褒貶。則便是軍門郞廳。而不爲來待。極爲慢蹇。此乃本曹吏之不爲知委而然乎。抑訓局吏之不爲知委而然乎。注書出去。知入。賤臣。承命出問後。入奏曰。此是訓局吏所當知委之事。而不爲知委云矣。上曰。注書出去。武備司郞廳姓名。知入。賤臣承命出問後。入奏曰。宋益中矣。上曰。使之召入。賤臣承命出傳。與益中偕入進伏。上曰。昨夜下敎之後。不爲待令。何也。對曰。訓局吏。無知委之事。故未果待令矣。上曰。從當處分。姑爲退去。民始曰。兵曹武備司郞廳。例兼訓局從事官。則昨夜下敎之後。所當一齊來待。而自都監。不爲知委。未及待令。該都監擧行。極爲慢忽。當該大將。推考。下吏。令攸司科治。何如。上曰。輔國推考。則無實。越俸一等。下吏則何必科治。令兵曹決棍。可也。出擧條命退。承史以次出。